Resolution vedtaget af Rådet og repræsentanterne for medlemsstaternes regeringer, forsamlet i Rådet

den 28. juni 2001

om fra at være udenfor til selv at kunne bestemme - fremme af unges initiativ, iværksætterånd og kreativitet

(2001/C 196/02)

I

RÅDET OG REPRÆSENTANTERNE FOR REGERINGERNE I DE EUROPÆISKE FÆLLESSKABERS MEDLEMSSTATER, FORSAMLET I RÅDET,

som henviser til følgende:

1. I traktaten om oprettelse af Det Europæiske Fællesskab hedder det, at et af målene for Fællesskabets indsats er at tilskynde til udvikling af udvekslingen af unge og ungdomsledere.

2. Fællesskabet har blandt andet fået pålagt at fremme en harmonisk, afbalanceret og bæredygtig udvikling af erhvervslivet, et højt niveau for beskæftigelsen og den sociale beskyttelse samt en forbedret levestandard og livskvalitet.

3. Fremme af beskæftigelsen, forbedring af leve- og arbejdsvilkårene og bekæmpelse af udstødelse nævnes blandt de specifikke målsætninger i traktatens sociale bestemmelser.

4. I Europa-Parlamentets og Rådets afgørelse 1031/2000/EF af 13. april 2000(1) oprettedes EF-handlingsprogrammet for unge. Et af målene for dette fælles program er at fremme de unges initiativ, iværksætterånd og kreativitet, således at de kan spille en aktiv rolle i samfundslivet.

5. Den 9. november 2000 vedtog Rådet og repræsentanterne for medlemsstaternes regeringer, forsamlet i Rådet, en resolution om social inddragelse af unge(2).

6. Den 8. februar 1999 vedtog Rådet og ministrene med ansvar for ungdomsspørgsmål, forsamlet i Rådet, en resolution om unges medbestemmelse(3), som fokuserer på spørgsmålet om unges integration i det sociale, politiske, kulturelle og økonomiske livs institutioner.

7. I den beslutning om en ungdomspolitik for Europa(4), som Europa-Parlamentet vedtog den 9. marts 1999, blev medlemsstaterne og Kommissionen tilskyndet til hurtigt at godkende de kundskaber, der er indhentet gennem non-formel læring, og til at sikre, at de anerkendes på arbejdsmarkedet.

8. I formandskabets konklusioner fra Det Europæiske Råd i Lissabon den 23. og 24. marts 2000 blev der opstillet det mål, at medlemsstaterne i overensstemmelse med deres forfatningsmæssige regler samt Rådet og Kommissionen skulle tage de nødvendige skridt inden for deres respektive kompetenceområder til bl.a. at opfylde målsætningen om at udforme en fælles europæisk formular for curricula vitæ til brug på frivilligt grundlag med henblik på at lette mobiliteten ved at bidrage til både uddannelsesinstitutionernes og arbejdsgivernes vurdering af de erhvervede kundskaber. Mobilitet, som er et prioriteret mål, skal navnlig gennemføres på grundlag af den handlingsplan for mobilitet, som stats- og regeringscheferne godkendte på Det Europæiske Råds møde i Nice, og på grundlag af udkastet til henstilling om mobilitet i Det Europæiske Fællesskab for studerende, personer under erhvervsuddannelse, unge volontører, undervisere og erhvervslærere, som i henhold til konklusionerne fra Det Europæiske Råds møde i Stockholm bør vedtages senest i juni 2001.

9. I memorandummet om livslang uddannelse, som Kommissionen forelagde for Rådet (uddannelse og ungdom) den 9. november 2000 foreslås det at høre alle relevante offentlige og private aktører om seks væsentlige emner, herunder non-formel læring og behovet for at investere mere i menneskelige ressourcer.

10. I medfør af Rådets beslutning 2000/819/EF(5) blev der oprettet et flerårigt program til fremme af initiativ og iværksætterånd, navnlig for små og mellemstore virksomheder (2001-2005).

11. I konklusionerne fra Det Europæiske Råd i Lissabon den 23. og 24. marts 2000 nævnes iværksætterånd som en af de fem grundlæggende færdigheder, der skal erhverves gennem livslang uddannelse.

12. I Rådets afgørelse 2001/63/EF af 19. januar 2000 om retningslinjer for medlemsstaternes beskæftigelsespolitik for 2001(6) nævnes udvikling af iværksætterlyst og jobskabelse som en af de fire søjler.

DERFOR:

II

13. MENER de, at unges initiativ, iværksætterånd og kreativitet er nøgleressourcer, der i højere grad bør fremmes på forskellige områder i samfundet til gavn for deres egen udvikling af personlige og sociale færdigheder, og at disse ressourcer er en afgørende forudsætning for at nå Unionens strategiske mål, nemlig at blive den mest konkurrencedygtige og dynamsike videnbaserede økonomi i verden, en økonomi, der kan skabe en holdbar økonomisk vækst med flere og bedre job og større social samhørighed.

14. UDTRYKKER de i denne forbindelse TILFREDSHED MED, at det i konklusionerne fra Det Europæiske Råd i Lissabon understreges, at livslang uddannelse er en grundlæggende komponent i den europæiske sociale model.

15. UNDERSTREGER de betydningen af unges eget initiativ og kreativitet i forbindelse med bekæmpelsen af racisme, fremmedhad og intolerance.

16. UNDERSTREGER de betydningen af unges initiativ, iværksætterånd og kreativitet i forbindelse med deres muligheder for at bekæmpe social, politisk og kulturel udstødelse og styrke unges evne til selv at bestemme over og øve indflydelse på deres livsvilkår.

17. OVERVEJER de resultaterne af den spørgeskemaundersøgelse om non-formel uddannelse, som det franske formandskab tog initiativ til den 8. december 2000 på baggrund af de drøftelser, det portugisiske formandskab indledte i 2000.

18. FINDER de, at fremme af unges initiativ, iværksætterånd og kreativitet er en af målsætningerne for samarbejdet om ungdomsspørgsmål.

III

OPFORDRER de Kommissionen til at understrege betydningen af unges initiativ, iværksætterånd og kreativitet i forbindelse med det europæiske samarbejde om ungdomsspørgsmål, og navnlig

i) under udarbejdelsen af Fællesskabets politik for samarbejde på ungdomsområdet at inddrage de unge selv og betragte deres initiativ, iværksætterånd og kreativitet som en samfundsressource

ii) at sikre, at ungdomsdimensionen inddrages i Fællesskabets aktiviteter bedrørende initiativ, iværksætterånd og krativitet

iii) i forbindelse med den forestående evaluering af EF-handlingsprogrammet for unge at aflægge beretning om, i hvilket omfang unges initiativ, iværksætterånd og kreativitet fremmes inden for rammerne af programmet

iv) at inddrage de unge i udviklingen af det europæiske samarbejde på ungdomsområdet og non-formelle læringsinitiativer

v) at lægge særlig vægt på unges initiativ, iværksætterånd og kreativitet i forbindelse med udarbejdelsen af nye strategier for livslang læring.

IV

OPFORDRER de medlemsstaterne til:

i) at fremme og på alle områder yderligere synliggøre initiativrigdom, iværksætterånd og kreativitet blandt de unge

ii) at forbedre oplysningen til de unge om de muligheder og den støtte, der er til rådighed for at påbegynde og udvikle aktiviteter, herunder sociale og kulturelle aktiviteter samt virksomhedsaktiviteter

iii) at fremme elevernes deltagelse og deres initiativ og kreativitet som en værdifuld ressource i undervisning og andre aktiviteter på skolerne og bidrage til, at uddannelsessystemet stimulerer aktivt borgerskab

iv) at fremme de studerendes deltagelse på de videregående uddannelser og erhvervsuddannelserne, hvor de unges initiativ, iværksætterånd og kreativitet er en ressource ikke blot i uddannelsen, men også i forskning og i de øvrige videnskabende aktiviteter

v) at lægge særlig vægt på unges eget initiativ, egen iværksætterånd og kreativitet i forbindelse med udarbejdelsen af nye strategier både for livslang læring og for nyskabende undervisnings- og læringsmetoder

vi) at inddrage unges initiativ, iværksætterånd og kreativitet i praktiske arbejdsmarkedspolitiske foranstaltninger på nationalt plan på ungdomsområdet

vii) at udvikle og fremme erfaringsudveksling og formidling af bedste praksis i forbindelse med såvel drenges som pigers initiativ, iværksætterånd og kreativitet i klubber og foreninger, herunder ungdomsorganisationer.

V

OPFORDRER de Kommissionen og medlemsstaterne til inden for deres respektive kompetenceområder

i) at inddrage og fremme unges initiativ, iværksætterånd og kreativitet i bekæmpelsen af udstødelse

ii) at fremme unges initiativ og kreativitet i forbindelse med bekæmpelsen af racisme, fremmedhad og intolerance

iii) at fremme erfaringsudveksling og formidling af bedste praksis i forbindelse med aktiviteter og projekter, der er udformet på grundlag af unges initiativ, iværksætterånd og kreativitet

iv) at fremme unges initiativ, iværksætterånd og kreativitet som en afgørende drivkraft i forbindelse med strategien om at skabe flere og bedre arbejdspladser i Europa

v) at tage hensyn til skoleelevers og studerendes meninger i den videre gennemførelse af Fællesskabets uddannelsesprogrammer, navnlig Socrates og Leonardo da Vinci, for at udnytte de unges initiativ og kreativitet

vi) at fremme forskning og erfaringsudveksling for at øge kendskabet til unges initiativ, iværksætterånd og kreativitet

vii) at understrege betydningen af non-formel læring som et middel til at udvikle unges initiativ, iværksætterånd og kreativitet og tilskynde dem, der er beskæftiget med non-formel læring, til at formidle deres erfaringer

viii) at fremme det eksisterende samarbejde mellem medlemsstaterne, Kommissionen og internationale organisationer, særlig Europarådet, om forskning, metoder og vurderingsmodeller i forbindelse med non-formel læring

ix) at redegøre klart for, i hvilket omfang og hvordan unges initiativ, iværksætterånd og kreativitet udnyttes som en ressource i projekter, der gennemføres med støtte fra EU's strukturfonde

x) at opdrage de unge til kritiske forbrugere og i denne forbindelse lægge særlig vægt på den vigtige rolle, de unge spiller som forbrugere og som udøvere inden for sektorer som musik, film og andre kreative erhverv, og fremme deres initiativ, iværksætterånd og kreativitet på disse områder.

(1) EFT L 117 af 18.5.2000, s. 1.

(2) EFT C 374 af 28.12.2000, s. 5.

(3) EFT C 42 af 17.2.1999, s. 1.

(4) EFT C 175 af 21.6.1999, s. 48.

(5) EFT L 333 af 29.12.2000, s. 84.

(6) EFT L 22 af 24.1.2001, s. 18.